钦定古今图书集成/明伦汇编/官常典/第400卷 > 李献可 舒弘绪 陈尚象 丁懋逊
## 钦定古今图书集成/明伦汇编/官常典/第400卷 > 李献可 舒弘绪 陈尚象 丁懋逊

吴之佳　，叶初春　，杨其休　，董嗣成。

贾名儒

按《明外史》本传：“献可，字尧俞，同安人。万历十一年进
士。除武昌推官，课最，征授户科给事中，屡迁礼科都
给事中。二十年正月，偕六科诸臣疏请豫教，言元子
十有一矣，豫教之典，当及首春举行。倘谓内庭足可
诵读，近侍亦堪辅导，则禁闼幽闲，岂若外朝之清肃；
内臣忠敬，何如师保之尊严。”疏入，帝大怒，谪疏中误
书弘治年号，责以违旨侮君，贬一秩，调外，馀夺俸半
岁。大学士王家屏封还御批，帝益不悦。吏科都给事
中锺羽正言：“献可之疏，臣实赞成之，请与同谪。”吏科
给事中舒弘绪亦言言官可罪，豫教必不可不行。帝
益怒，出弘绪南京，而羽正及献可并以杂职徙边方。
大学士赵志皋论救，被旨谯让。吏科右给事中陈尚
象复争之，坐斥为民。户科左给事中孟养浩，御史邹
德泳，户、兵、刑、工四科都给事中丁懋逊、张栋、吴之隹、
杨其休，礼科左给事中叶初春各上疏救。帝益怒，廷
杖养浩百，除其名。德泳、懋逊等六人并贬一秩，出之
外。献可、羽正、弘绪亦除名。当是时，帝一怒而斥谏官
十一人，朝士莫不骇叹，然谏者卒未已。礼部员外郎
董嗣成、御史贾名儒特疏争之。御史陈禹谟、吏科左
给事中李周策亦偕其寮论谏。帝怒加甚，夺嗣成职，
名儒谪边方，德泳、懋逊等咸削籍，禹谟等停俸有差。
礼部尚书李长春等亦疏谏。帝复诘让，献可等遂废
于家。久之，吏部尚书蔡国珍、侍郎杨时乔先后请收
叙，咸报寝。天启初，录先朝言事诸臣。献可已前卒，诏
赠光禄卿。弘绪名儒，皆献可同年进士，尚象、懋逊、之
隹、初春、其休、嗣成皆万历八年进士。弘绪，通山人，由
庶吉士改给事中。天启中赠光禄少卿。尚象，都匀人，
以中书舍人为给事中。尝劾罢尚书沈鲤，为士论所
非。后疏荐邓以赞、朱鸿谟、杨时乔、丁宾、颜素、蔡悉、许
孚远、王绍先、卫承芳等十二人。至是以直言去，国人
始称焉。天启中，赠官。如弘绪、懋逊，霑化人，为馀姚知
县，有治绩，入为吏科给事中，既削籍，里居三十年。光
宗立，起太仆少卿，累迁工部左侍郎。卒，赠尚书。之隹，
长洲人，初为襄阳知县；初春，吴县人，初为顺德知县，
并以治行征。至是与张栋并斥，称“吴中三谏。”天启初，
赠之隹太仆少卿，初春光禄少卿。之佳孙适亦兵科
给事中。《敢言》。其休，青城人，由苏州推官擢吏科给事
中。内官张德殴杀人，帝令司礼按问，蔽罪其下。其休
乞并付德法司，竟报许。帝数不视朝。十七年正月，其
休以《万邦》入觐，请临御以风励诸臣，他论奏甚众。罢
归，未及召而卒。赠太常少卿。嗣成，乌程人。祖份，礼部
尚书。父道醇，南京给事中，仍世贵显，豪富冠东南。嗣
成以气节著，士论多之。名儒，真定人，赠官如初春。